http://www.thaigov.go.th

วันนี้ (29 สิงหาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติปาล์มน้ำมันและน้ำมันปาล์ม พ.ศ. ....

2. เรื่อง การดำเนินการตามพระราชบัญญัติการบริหารทุนหมุนเวียน พ.ศ. 2558

(ร่างพระราชกฤษฎีกาว่าด้วยหลักเกณฑ์ในการกำหนดจำนวนเงินสะสมสูงสุด และ การนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน

พ.ศ. .... ร่างประกาศคณะกรรมการนโยบายการบริหารทุนหมุนเวียน เรื่อง รายชื่อ หน่วยงานอื่นของรัฐ และร่างประกาศกระทรวงการคลัง เรื่อง หลักเกณฑ์ วิธีการ และเงื่อนไขการขอจัดตั้งทุนหมุนเวียน)

3. เรื่อง ร่างพระราชกฤษฎีกากำหนดเขตที่ดิน ให้เป็นเขตสำรวจการจัดรูปที่ดิน

รวม 2 ฉบับ

4. เรื่อง ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคาร บางชนิดหรือบางประเภท รวม 4 ฉบับ

5. เรื่อง ร่างประกาศสำนักนายกรัฐมนตรีและกระทรวงมหาดไทย เรื่อง กำหนดจำนวนคน ต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ. ....

6. เรื่อง ร่างพระราชบัญญัติองค์กรจัดสรรคลื่นความถี่และกำกับการประกอบกิจการ วิทยุกระจายเสียง วิทยุโทรทัศน์ และกิจการโทรคมนาคม (ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

7. เรื่อง ขออนุมัติจัดทำโครงการพัฒนาที่อยู่อาศัยตามแนวเส้นทางรถไฟฟ้า ในกรุงเทพมหานครและปริมณฑล (ประชานิเวศน์ 3)

8. เรื่อง มาตรการพัฒนาอุตสาหกรรมหุ่นยนต์และระบบอัตโนมัติ

9. เรื่อง ประชารัฐสวัสดิการ การให้ความช่วยเหลือผ่านบัตรสวัสดิการแห่งรัฐ

10. เรื่อง ขอความเห็นชอบร่างสัญญา 2.2 ที่ปรึกษาควบคุมงานการก่อสร้าง (Construction Supervision Consultant Services Agreement) โครงการ ความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐ ประชาชนจีนในการพัฒนาระบบรถไฟความเร็วสูงเพื่อเชื่อมโยงภูมิภาคช่วง กรุงเทพมหานคร – หนองคาย (ระยะที่ 1 ช่วงกรุงเทพมหานคร – นครราชสีมา)

|  |
| --- |
| **ต่างประเทศ** |

11. เรื่อง ท่าทีไทยสำหรับการประชุมคณะกรรมการร่วมทางการค้า (JTC) ไทย – ภูฏาน ครั้งที่ 2

12. เรื่อง การร่วมรับรองเอกสารในการประชุมรัฐมนตรีเศรษฐกิจอาเซียน (AEM) ครั้งที่ 49 และการประชุมอื่น ๆ ที่เกี่ยวข้อง

13. เรื่อง ข้อตกลงการยอมรับร่วมรายสาขาว่าด้วยระบบการตรวจสอบและการให้การ รับรองด้านสุขลักษณะอาหารสำหรับผลิตภัณฑ์อาหารสำเร็จรูปของอาเซียน (ASEAN Sectoral Mutual Recognition Arrangement for Inspection and Certification Systems on Food Hygiene for Prepared Foodstuff Products)

14. เรื่อง โครงการปรับปรุงประสิทธิภาพการใช้พลังงานและการบรรเทาผลกระทบจากการ เปลี่ยนแปลงสภาพภูมิอากาศในภาคการขนส่งทางบกของภูมิภาคอาเซียน

ระยะที่ 2

15. เรื่อง ขออนุมัติการจัดทำและลงนามร่างความตกลงระหว่างองค์การการศึกษา วิทยาศาสตร์และวัฒนธรรมแห่งสหประชาชาติ (ยูเนสโก) และรัฐบาลไทย ว่าด้วย การจัดตั้งศูนย์ฝึกอบรมดาราศาสตร์นานาชาติ ณ จังหวัดเชียงใหม่ ราชอาณาจักร ไทย ในฐานะศูนย์ประเภทที่ 2 ภายใต้ยูเนสโก

16. เรื่อง ขออนุมัติจัดทำและลงนามความตกลงระหว่างรัฐบาลแห่งราชอาณาจักรไทยกับ รัฐบาลแห่งสาธารณรัฐเอลซัลวาดอร์ว่าด้วยการยกเว้นการตรวจลงตราสำหรับผู้ถือ หนังสือเดินทางทูตและราชการ

17. เรื่อง ร่างแผนปฏิบัติการร่วมว่าด้วยความร่วมมือเชิงยุทธศาสตร์ไทย - จีน ระหว่าง รัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีน

(พ.ศ. 2560 - 2564)

18. เรื่อง ร่างบันทึกความเข้าใจว่าด้วยความร่วมมือในกรอบเส้นทางเศรษฐกิจสายไหมและ เส้นทางสายไหมทางทะเลแห่งศตวรรษที่ 21 (MoU on Cooperation within the Framework of Silk Road Economic Belt and the 21st Century Maritime Silk Road initiative)

19. เรื่อง การประชุมรัฐมนตรีต่างประเทศความร่วมมือลุ่มน้ำโขงกับสาธารณรัฐเกาหลี

ครั้งที่ 7

20. เรื่อง การเข้าร่วมประชุมระหว่างผู้นำกลุ่มประเทศ BRICS กับประเทศตลาดเกิดใหม่ และประเทศกำลังพัฒนาของนายกรัฐมนตรี

21. เรื่อง ขอความเห็นชอบต่อร่างถ้อยแถลงรัฐมนตรีแรงงานอาเซียนในการพัฒนาความ ปลอดภัยและอาชีวอนามัยเพื่อการเจริญเติบโตทางเศรษฐกิจที่ยั่งยืน

|  |
| --- |
| **แต่งตั้ง** |

22. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงแรงงาน)

23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (สำนักนายกรัฐมนตรี)

25. เรื่อง สหภาพยุโรปเสนอขอแต่งตั้งเอกอัครราชทูตหัวหน้าคณะผู้แทนสหภาพยุโรป ประจำประเทศไทย (กระทรวงการต่างประเทศ)

26. เรื่อง รัฐบาลสหพันธ์สาธารณรัฐบราซิลเสนอขอแต่งตั้งเอกอัครราชทูตวิสามัญผู้มีอำนาจ เต็มแห่งสหพันธ์สาธารณรัฐบราซิลประจำประเทศไทย (กระทรวงการต่างประเทศ)

27. เรื่อง รัฐบาลสาธารณรัฐประชาธิปไตยประชาชนลาวเสนอขอแต่งตั้งเอกอัครราชทูต วิสามัญผู้มีอำนาจเต็มแห่งสาธารณรัฐประชาธิปไตยประชาชนลาวประจำ

ประเทศ ไทย (กระทรวงการต่างประเทศ)

28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)

29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงอุตสาหกรรม)

31. เรื่อง การแต่งตั้งผู้อำนวยการองค์การอุตสาหกรรมป่าไม้

32. เรื่อง แต่งตั้งกรรมการผู้ทรงคุณวุฒิในคณะกรรมการนโยบายการจัดซื้อจัดจ้างและการ บริหารพัสดุภาครัฐ

33. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการองค์การ ส่งเสริมกิจการโคนมแห่งประเทศไทย

34. เรื่อง ขอรับโอนข้าราชการเพื่อแต่งตั้งให้ดำรงตำแหน่งผู้ตรวจราชการ

สำนักนายกรัฐมนตรี

35. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักงบประมาณ

(นักบริหารสูง) ทดแทนข้าราชการที่ลาออกจากราชการ

36. เรื่อง การแต่งตั้งข้าราชการให้ดำรงตำแหน่งประเภทบริหาร ระดับสูง (กระทรวงศึกษาธิการ)

37. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ

-------------------------------------------------------

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติปาล์มน้ำมันและน้ำมันปาล์ม พ.ศ. ....**

คณะรัฐมนตรีมีมติอนุมัติและรับทราบดังนี้

1. อนุมัติหลักการร่างพระราชบัญญัติปาล์มน้ำมันและน้ำมันปาล์ม พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการคลัง กระทรวงพาณิชย์ และกระทรวงวิทยาศาสตร์และเทคโนโลยี ไปประกอบการพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. ให้กระทรวงเกษตรและสหกรณ์รับความเห็นของกระทรวงวิทยาศาสตร์และเทคโนโลยี และสำนักงานคณะกรรมการพัฒนาการเศรษฐกิจและสังคมแห่งชาติ ไปพิจารณาดำเนินการต่อไป

3. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าวตามที่กระทรวงเกษตรและสหกรณ์เสนอ

**สาระสำคัญของร่างพระราชบัญญัติ**

ร่างพระราชบัญญัติปาล์มน้ำมันและน้ำมันปาล์ม พ.ศ. .... มีทั้งหมด 8 หมวด และบทเฉพาะกาล รวม 58 มาตรา สรุปได้ดังนี้ กำหนดให้มีคณะกรรมการนโยบายปาล์มน้ำมันแห่งชาติ กำหนดให้มีการจัดตั้งกองทุนปาล์มน้ำมันและน้ำมันปาล์มขึ้นในสำนักงานเศรษฐกิจการเกษตร กษ. กำหนดหน้าที่ของผู้ประกอบการที่มีส่วนเกี่ยวข้องในอุตสาหกรรมปาล์มน้ำมันและน้ำมันปาล์มทั้งระบบ กำหนดให้ผู้ประกอบการโรงงานสกัดน้ำมันปาล์มนำเงินสมทบเข้ากองทุนฯ ตามหลักเกณฑ์ที่คณะกรรมการฯ กำหนด และกำหนดบทลงโทษผู้ที่เกี่ยวข้องในระบบอุตสาหกรรมปาล์มน้ำมันและน้ำมันปาล์มหากไม่ปฏิบัติหรือกระทำการฝ่าฝืนบทบัญญัติของร่างพระราชบัญญัติฉบับนี้

**2. เรื่อง การดำเนินการตามพระราชบัญญัติการบริหารทุนหมุนเวียน พ.ศ. 2558 (ร่างพระราชกฤษฎีกาว่าด้วยหลักเกณฑ์ในการกำหนดจำนวนเงินสะสมสูงสุด และการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน พ.ศ. .... ร่างประกาศคณะกรรมการนโยบายการบริหารทุนหมุนเวียน เรื่อง รายชื่อหน่วยงานอื่นของรัฐ และร่างประกาศกระทรวงการคลัง เรื่อง หลักเกณฑ์ วิธีการ และเงื่อนไขการขอจัดตั้งทุนหมุนเวียน)**

คณะรัฐมนตรีมีมติอนุมัติและเห็นชอบดังนี้

1. อนุมัติหลักการร่างพระราชกฤษฎีกาว่าด้วยหลักเกณฑ์ในการกำหนดจำนวนเงินสะสมสูงสุด และการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน พ.ศ. .... และเห็นชอบในหลักการ ร่างประกาศคณะกรรมการนโยบายการบริหารทุนหมุนเวียน เรื่อง รายชื่อหน่วยงานอื่นของรัฐ และร่างประกาศกระทรวงการคลัง เรื่อง หลักเกณฑ์ วิธีการ และเงื่อนไขการขอจัดตั้งทุนหมุนเวียน รวม 3 ฉบับ ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงพลังงานไปประกอบการพิจารณาด้วย แล้วดำเนินการต่อไปได้

2. อนุมัติให้ถอนร่างพระราชกฤษฎีกาว่าด้วยหลักเกณฑ์ในการกำหนดจำนวนเงินสะสมสูงสุดและการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน พ.ศ. .... และร่างประกาศคณะกรรมการนโยบายการบริหารทุนหมุนเวียน เรื่อง การประกาศรายชื่อหน่วยงานอื่นของรัฐ และร่างประกาศกระทรวงการคลัง เรื่อง หลักเกณฑ์ วิธีการ และเงื่อนไขการขอจัดตั้งทุนหมุนเวียน รวม 3 ฉบับ ที่อยู่ระหว่างการตรวจพิจารณาของสำนักงานคณะกรรมการกฤษฎีกา (ตามมติคณะรัฐมนตรีวันที่ 10 พฤษภาคม 2559) ตามที่กระทรวงการคลังเสนอ แล้วแจ้งให้สำนักงานคณะกรรมการกฤษฎีกาทราบต่อไป

**สาระสำคัญของร่างพระราชกฤษฎีกาและร่างประกาศ รวม 3 ฉบับ** ตามที่กระทรวงการคลังเสนอ เป็นการปรับปรุงแก้ไขร่างพระราชกฤษฎีกาและร่างประกาศ รวม 3 ฉบับ ที่คณะรัฐมนตรีได้มีมติอนุมัติหลักการเมื่อวันที่ 10 พฤษภาคม 2559 และขณะนี้อยู่ระหว่างการตรวจพิจารณาของสำนักงานคณะกรรมการกฤษฎีกา โดยเป็นการปรับปรุงแก้ไขให้สอดคล้องกับความเห็นของคณะกรรมการกฤษฎีกา (คณะที่ 12) ที่มีความเห็นว่า ร่างกฎหมายลำดับรองที่ออกตามพระราชบัญญัติการบริหารทุนหมุนเวียน พ.ศ. 2558 ทั้ง 3 ฉบับดังกล่าว มีการบัญญัติเกินอำนาจของกฎหมายแม่บท และขาดหลักเกณฑ์ที่กฎหมายกำหนดให้ต้องมีในกฎหมายลำดับรองดังกล่าว

**การปรับปรุงแก้ไขร่างพระราชกฤษฎีกาและร่างประกาศ** รวม 3 ฉบับ มีรายละเอียดที่สำคัญ ดังนี้

1. **ร่างพระราชกฤษฎีกาได้แก้ไขเพิ่มเติม**คำนิยามคำว่า จำนวนเงินสะสมสูงสุดและกระแสเงินสด แทนการให้กรมบัญชีกลางเป็นผู้กำหนดโดยความเห็นชอบของคณะกรรมการนโยบายการบริหารทุนหมุนเวียน แก้ไขเพิ่มเติมหลักเกณฑ์การจัดทำข้อมูลของหน่วยงานของรัฐประกอบการคำนวณจำนวนเงินสะสมสูงสุด และการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน โดยตัดกำหนดระยะเวลาในการจัดส่งข้อมูลฯ ออก และให้กรมบัญชีกลางมีอำนาจในการกำหนดหลักเกณฑ์ เพิ่มเติมหลักเกณฑ์ วิธีการ และเงื่อนไขในการคำนวณจำนวนเงินสะสมสูงสุดและการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน แก้ไขเพิ่มเติมเกี่ยวกับอำนาจในการนำผลการพิจารณาการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน โดยให้เป็นอำนาจของคณะกรรมการนโยบายการบริหารทุนหมุนเวียนแทนกระทรวงการคลัง และแก้ไขเพิ่มเติมให้กระทรวงการคลังใช้อำนาจตามข้อบังคับตามที่กำหนด อันจะทำให้การกำกับดูแลการใช้จ่ายเงินกองทุนหมุนเวียนมีประสิทธิภาพ สามารถเรียกให้ทุนหมุนเวียนนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน ซึ่งสอดคล้องกับมติคณะรัฐมนตรีเมื่อวันที่ 1 มีนาคม 2559

2. **ร่างประกาศคณะกรรมการฯ** เป็นการแก้ไขเพิ่มเติมโดยให้เป็นประกาศที่เป็นการกำหนดชื่อหน่วยงานของรัฐโดยเฉพาะ ตัดอำนาจของกระทรวงการคลังในการประกาศรายชื่อหน่วยงานของรัฐที่มีการจัดตั้งทุนหมุนเวียนขึ้นใหม่ และหลักเกณฑ์เกี่ยวกับการดำเนินการของหน่วยงานของรัฐที่ไม่อยู่ภายใต้พระราชบัญญัติฉบับนี้ ออก เนื่องจากร่างประกาศในเรื่องนี้เป็นอำนาจของคณะกรรมการฯ

3. **ร่างประกาศกระทรวงการคลังนั้น**เป็นการแก้ไขจากร่างประกาศฉบับเดิมเล็กน้อย โดยแก้ไขเรื่องลักษณะของทุนหมุนเวียนที่จะขอตั้งตามข้อ 4 (4) เดิม มากำหนดไว้ในหลักการการจัดตั้งทุนหมุนเวียนในข้อ 3 (4) ทั้งนี้ เพื่อให้เกิดความชัดเจนมากยิ่งขึ้น

**3. เรื่อง ร่างพระราชกฤษฎีกากำหนดเขตที่ดิน ให้เป็นเขตสำรวจการจัดรูปที่ดิน รวม 2 ฉบับ**

คณะรัฐมนตรีมีมติอนุมัติหลักการร่างพระราชกฤษฎีกากำหนดเขตที่ดิน ในท้องที่ตำบลท้อแท้ อำเภอวัดโบสถ์ และตำบลมะขามสูง ตำบลบ้านป่า อำเภอเมืองพิษณุโลก จังหวัดพิษณุโลก ให้เป็นเขตสำรวจการจัดรูปที่ดิน พ.ศ. .... และร่างพระราชกฤษฎีกากำหนดเขตที่ดิน ในท้องที่ตำบลท่างาม ตำบลวัดโบสถ์ ตำบลท้อแท้ อำเภอวัดโบสถ์ และตำบลหอกลอง อำเภอพรหมพิราม จังหวัดพิษณุโลก ให้เป็นเขตสำรวจการจัดรูปที่ดิน พ.ศ. .... รวม 2 ฉบับ ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้ และมอบหมายให้กระทรวงเกษตรและสหกรณ์ และกระทรวงพาณิชย์ รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างพระราชกฤษฎีกา**

1. กำหนดเขตที่ดิน ในท้องที่ตำบลท้อแท้ อำเภอวัดโบสถ์ และตำบลมะขามสูง ตำบลบ้านป่า อำเภอเมืองพิษณุโลก จังหวัดพิษณุโลก ให้เป็นเขตสำรวจการจัดรูปที่ดิน

2. กำหนดเขตที่ดิน ในท้องที่ตำบลท่างาม ตำบลวัดโบสถ์ ตำบลท้อแท้ อำเภอวัดโบสถ์ และตำบลหอกลอง อำเภอพรหมพิราม จังหวัดพิษณุโลก ให้เป็นเขตสำรวจการจัดรูปที่ดิน

**4. เรื่อง ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท รวม 4 ฉบับ**

คณะรัฐมนตรีมีมติอนุมัติหลักการ 1. ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่จังหวัดชัยนาท พ.ศ. .... 2. ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่จังหวัดระยอง พ.ศ. .... 3. ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่จังหวัดพิจิตร พ.ศ. .... 4. ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่จังหวัดกาญจนบุรี พ.ศ. .... รวม 4 ฉบับ ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

มท. เสนอว่า

1. เนื่องจากพื้นที่บางส่วนในจังหวัดชัยนาท จังหวัดระยอง จังหวัดพิจิตร และจังหวัดกาญจนบุรี สมควรกำหนดเป็นบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท เพื่อประโยชน์ในด้านการรักษาคุณภาพสิ่งแวดล้อม การผังเมือง การสถาปัตยกรรม และการควบคุมความหนาแน่นของอาคาร เป็นการเร่งด่วน เพื่อใช้บังคับต่อจากประกาศกระทรวงมหาดไทย เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่จังหวัดชัยนาท จังหวัดระยอง จังหวัดพิจิตร และจังหวัดกาญจนบุรี ตามนัยมาตรา 13 แห่งพระราชบัญญัติควบคุมอาคาร พ.ศ. 2522 ซึ่งขณะนี้อยู่ระหว่างดำเนินการประกาศในราชกิจจานุเบกษา

2. โดยที่ประกาศกระทรวงมหาดไทยดังกล่าวมีผลใช้บังคับเป็นการชั่วคราว มีกำหนด 1 ปี ประกอบกับพื้นที่บางส่วนตามประกาศกระทรวงมหาดไทยข้อ 1. หากเห็นสมควรกำหนดเป็นบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภทใด กฎหมายกำหนดให้รัฐมนตรีโดยคำแนะนำของอธิบดีกรมโยธา

ธิการและผังเมืองมีอำนาจออกกฎกระทรวงได้ภายในหนึ่งปี นับแต่วันที่ประกาศนั้นมีผลใช้บังคับ

จึงได้เสนอร่างกฎกระทรวงรวม 4 ฉบับ มาเพื่อดำเนินการ

**ร่างกฎกระทรวงรวม 4 ฉบับ มีสาระสำคัญ**เป็นการกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่จังหวัดชัยนาท จังหวัดระยอง จังหวัดพิจิตร และจังหวัดกาญจนบุรี เพื่อประโยชน์ในด้านการป้องกันอัคคีภัย การรักษาคุณภาพสิ่งแวดล้อม การผังเมือง การสถาปัตยกรรม และการอำนวยความสะดวกแก่การจราจร ซึ่งคณะกรรมการควบคุมอาคารได้ให้ความเห็นชอบแล้ว

**5. เรื่อง ร่างประกาศสำนักนายกรัฐมนตรีและกระทรวงมหาดไทย เรื่อง กำหนดจำนวนคนต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ. ....**

คณะรัฐมนตรีมีมติอนุมัติในหลักการร่างประกาศสำนักนายกรัฐมนตรีและกระทรวงมหาดไทย เรื่อง กำหนดจำนวนคนต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ. .... ตามที่กระทรวงมหาดไทยเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการ ต่อไปได้

**สาระสำคัญของร่างประกาศสำนักนายกรัฐมนตรีและกระทรวงมหาดไทย**

กำหนดจำนวนคนต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ. 2560 ได้ประเทศละจำนวนไม่เกิน 100 คน และคนต่างด้าวไร้สัญชาติ จำนวนไม่เกิน 50 คน ทั้งนี้ เพื่อให้คนต่างด้าวที่เดินทางเข้ามาในประเทศไทยสามารถยื่นคำขอมีถิ่นที่อยู่ในประเทศไทยต่อไป อันเป็นการส่งเสริมให้คนต่างด้าวเข้ามาลงทุนและทำงานในประเทศไทย ซึ่งคณะกรรมการพิจารณาคนเข้าเมืองได้มีมติเห็นชอบด้วยแล้ว

**6. เรื่อง ร่างพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม (ฉบับที่ ..) พ.ศ. .... ตามที่สำนักงาน กสทช. เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติดังกล่าว** เป็นการแก้ไขเพิ่มเติมพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 และที่แก้ไขเพิ่มเติม โดยแก้ไขเพิ่มเติมเพื่อให้สอดคล้องกับบทบัญญัติของรัฐธรรมนูญแห่งราชอาณาจักรไทย ในส่วนของคุณสมบัติทั่วไปของ กสทช. การพ้นจากตำแหน่งนอกจากการพ้นจากตำแหน่งตามวาระของ กสทช. และอำนาจหน้าที่ของ กสทช. เช่น กำหนดมาตรการเพื่อป้องกันมิให้มีการกระทำที่มีผลเป็นการขัดขวางเสรีภาพในการรับรู้ข้อมูลหรือข่าวสารที่ถูกต้องตามความเป็นจริงของประชาชน คุ้มครองสิทธิและเสรีภาพของประชาชนมิให้ถูกเอาเปรียบจากผู้ประกอบกิจการ ดำเนินการในฐานะหน่วยงานอำนวยการของรัฐในกิจการสื่อสารระหว่างประเทศกับองค์การระหว่างประเทศ รัฐบาลและหน่วยงานต่างประเทศ และดำเนินการรักษาไว้ซึ่งคลื่นความถี่และสิทธิในการเข้าใช้วงโคจรดาวเทียมอันเป็นสมบัติของชาติ

|  |
| --- |
| **เศรษฐกิจ- สังคม** |

**7. เรื่อง ขออนุมัติจัดทำโครงการพัฒนาที่อยู่อาศัยตามแนวเส้นทางรถไฟฟ้าในกรุงเทพมหานครและปริมณฑล (ประชานิเวศน์ 3)**

คณะรัฐมนตรีมีมติอนุมัติ ดังนี้

1. อนุมัติการจัดทำโครงการพัฒนาที่อยู่อาศัยตามแนวเส้นทางรถไฟฟ้า (TOD) ในกรุงเทพมหานครและปริมณฑล (ประชานิเวศน์ 3) จำนวน 556 หน่วย วงเงินลงทุนรวม 464.40 ล้านบาท ประกอบด้วยเงินกู้ภายในประเทศ 413.82 ล้านบาท เงินรายได้ 50.59 ล้านบาท โดยการเคหะแห่งชาติสามารถดำเนินโครงการได้เมื่อรายงานการวิเคราะห์ผลกระทบสิ่งแวดล้อมผ่านความเห็นชอบจากคณะกรรมการสิ่งแวดล้อมแห่งชาติแล้ว

2. มอบหมายให้กระทรวงการคลังเป็นผู้จัดหาและเป็นผู้ค้ำประกันเงินกู้ จำนวน 413.82 ล้านบาท ทั้งนี้ ให้การเคหะแห่งชาติทำการตกลงกับสำนักงานบริหารหนี้สาธารณะ ตามความเห็นของกระทรวงการคลัง

3. ในการกำหนดหลักเกณฑ์และคุณสมบัติของผู้ซื้อให้การคหะแห่งชาตินำฐานข้อมูลผู้มีรายได้น้อยตามโครงการลงทะเบียนเพื่อสวัสดิการแห่งรัฐของกระทรวงการคลังที่เป็นปัจจุบันมาพิจารณาประกอบการดำเนินการ โดยให้ความสำคัญกับผู้มีรายได้น้อยตามโครงการดังกล่าวเป็นอันดับแรก และในการดำเนินโครงการ ให้การเคหะแห่งชาติคำนึงถึงความต้องการที่อยู่อาศัยของกลุ่มเป้าหมายอย่างแท้จริงและเหมาะสม เช่น สภาพขนาด และรูปแบบที่อยู่อาศัย สภาพแวดล้อม และเส้นทางการคมนาคม รวมทั้งความคุ้มค่าในการดำเนินการและการพัฒนาที่อยู่อาศัย ที่ได้มาตรฐาน โดยให้การเคหะแห่งชาติกำหนดหลักเกณฑ์การซื้อ การบริหารโครงการ และการทำสัญญาซื้อขายให้รอบคอบเพื่อให้ผู้มีรายได้น้อยได้มีที่อยู่อาศัยเป็นของตนเองได้อย่างแท้จริงและป้องกันการขายสิทธิ์ต่อหรือ การเก็งกำไรของผู้ที่ต้องการแสวงประโยชน์

4. ให้กระทรวงการพัฒนาสังคมและความมั่นคงของมนุษย์รับความเห็นของกระทรวงการคลัง สำนักงบประมาณ และสำนักงานคณะกรรมการพัฒนาการเศรษฐกิจและสังคมแห่งชาติ ไปพิจารณาดำเนินการ ต่อไปด้วย

**โครงการพัฒนาที่อยู่อาศัยตามแนวเส้นทางรถไฟฟ้าในกรุงเทพมหานครและปริมณฑล มีวัตถุประสงค์ ดังนี้**

1. เพื่อพัฒนาที่อยู่อาศัยที่ได้มาตรฐานในชุมชนที่มีสภาพแวดล้อมที่เหมาะสมสำหรับผู้มีรายได้น้อย และผู้มีรายได้ปานกลาง ที่ต้องการมีที่อยู่อาศัยใกล้เส้นทางรถไฟฟ้าขนส่งมวลชน ในระดับราคาที่กลุ่มเป้าหมายรับภาระได้

2. เพื่อตอบสนองนโยบายของรัฐบาลในการพัฒนาที่อยู่อาศัยให้แก่ประชาชนกลุ่มเป้าหมาย ยกระดับคุณภาพชีวิตด้านการอยู่อาศัย และเสริมสร้างความเสมอภาคและโอกาสในการได้รับบริการโครงสร้างพื้นฐานจากภาครัฐอย่างเท่าเทียมกัน

3. เพื่อกระตุ้นเศรษฐกิจโดยการฟื้นฟูภาคธุรกิจการก่อสร้าง ตามกรอบยุทธศาสตร์การพัฒนาเศรษฐกิจอย่างยั่งยืน

**8. เรื่อง มาตรการพัฒนาอุตสาหกรรมหุ่นยนต์และระบบอัตโนมัติ**

คณะรัฐมนตรีมีมติเห็นชอบ ดังนี้

1. เห็นชอบในหลักการมาตรการพัฒนาอุตสาหกรรมหุ่นยนต์และระบบอัตโนมัติ และมอบหมายให้หน่วยงานที่เกี่ยวข้องดำเนินการ ตามขั้นตอนของระเบียบและข้อกฎหมายที่เกี่ยวข้องต่อไป โดยมอบหมายให้กระทรวงอุตสาหกรรมเป็นหน่วยงานหลักในการติดตามการดำเนินงานให้เห็นผลเป็นรูปธรรมต่อไป

2. ให้กระทรวงอุตสาหกรรมและหน่วยงานที่เกี่ยวข้องรับความเห็นของสำนักเลขาธิการ

คณะรัฐมนตรีและหน่วยงานที่เกี่ยวข้องไปพิจารณาดำเนินการด้วย

**สาระสำคัญของมาตรการพัฒนาอุตสาหกรรมหุ่นยนต์และระบบอัตโนมัติ** ประกอบด้วย 5 มาตรการหลัก ดังนี้  **มาตรการที่ 1** : มาตรการทางด้านการตลาด (Marketing) เพื่อกระตุ้นอุปสงค์ในภาคอุตสาหกรรมการผลิต/ธุรกิจบริการให้เกิดการปรับเปลี่ยนกระบวนการผลิตเป็นหุ่นยนต์และระบบอัตโนมัติ (Demand Driven)  โดยกลุ่มเป้าหมายคือ ผู้ประกอบการที่ต้องการปรับเปลี่ยนมาใช้หุ่นยนต์และระบบอัตโนมัติเนื่องจากการลงทุนซื้อหุ่นยนต์และระบบอัตโนมัติ ต้องใช้เงินลงทุนจำนวนมาก ซึ่งประมาณการว่าจะต้องใช้เงินลงทุนเพิ่มขึ้นร้อยละ  80-90 ในการทดแทนเครื่อจักรเดิม  จึงจำเป็นต้องมีมาตรการในการจูงใจให้เกิดการปรับเปลี่ยนเป็นหุ่นยนต์และระบบอัตโนมัติ**มาตรการที่ 2** : มาตรการเพิ่มขีดความสามารถในการแข่งขันของ System Integrator (SI)  ในประเทศไทย เพื่อผลักดัน System Integrator (SI)  ให้มีจำนวนเพียงพอในการรองรับการขยายตัวของอุตสาหกรรมผลิตหุ่นยนต์และระบบอัตโนมัติในอนาคต (ปัจจุบัน SI ที่มีศักยภาพมีจำนวน เพียง 200 ราย) **มาตรการที่ 3** : มาตรการสร้างอุปทาน (Supply)  เพื่อยกระดับกระบวนการผลิต มาตรฐานและผลิตภัณฑ์หุ่นยนต์และระบบอัตโนมัติให้เป็นที่ยอมรับในระดับสากล  **มาตรการที่ 4** :  มาตรการสร้าง Center of Robotics Excellence (CoRE)  สำหรับพัฒนาเทคโนโลยีหุ่นยนต์และการส่งเสริมการใช้งานด้านต่าง ๆ  เพื่อเป็นกลไกสนับสนุนและเร่งรัดการพัฒนาอุตสาหกรรมหุ่นยนต์และระบบอัตโนมัติ โดยบูรณาการความร่วมมือเป็นเครือข่ายระหว่างหน่วยงานชั้นนำของประเทศ และ**มาตรการที่ 5** : มาตรการด้านอื่น ๆ

**9. เรื่อง ประชารัฐสวัสดิการ การให้ความช่วยเหลือผ่านบัตรสวัสดิการแห่งรัฐ**

คณะรัฐมนตรีมีมติเห็นชอบในหลักการแนวทางการจัดประชารัฐสวัสดิการ ตามที่กระทรวงการคลัง(กค.) เสนอ และมอบหมายให้กระทรวงพลังงานยกเลิกประกาศ หรือคำสั่งในส่วนที่เกี่ยวข้อง เพื่อมิให้เกิดความซ้ำซ้อนกับแนวทางการจัดประชารัฐสวัสดิการ การให้ความช่วยเหลือผ่านบัตรสวัสดิการแห่งรัฐดังกล่าว

**สาระสำคัญของการจัดทำแนวทางการจัดประชารัฐสวัสดิการ** เป็นการให้วงเงินในบัตรสวัสดิการแห่งรัฐเพื่อใช้ชำระค่าสินค้าและบริการผ่านเครื่องรับชำระเงินอิเล็กทรอนิกส์ของหน่วงงานหรือร้านค้าที่กำหนด เมื่อชำระค่าสินค้าและบริการแล้ววงเงินจะลดลงตามยอดที่ใช้จ่าย และถึงรอบวันที่ 1 ของทุกเดือน วงเงินจะถูกปรับเป็นค่าเริ่มต้นของวงเงินแต่ละสวัสดิการเสมอ ซึ่งวงเงินคงเหลือของเดือนที่ผ่านมาจะไม่มีการสะสมในเดือนถัดไป นอกจากนี้ไม่สามารถถอนวงเงินสวัสดิการจากบัตรสวัสดิการแห่งรัฐเป็นเงินสดได้

**10. เรื่อง ขอความเห็นชอบร่างสัญญา 2.2 ที่ปรึกษาควบคุมงานการก่อสร้าง (Construction Supervision Consultant Services Agreement) โครงการความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีนในการพัฒนาระบบรถไฟความเร็วสูงเพื่อเชื่อมโยงภูมิภาคช่วงกรุงเทพมหานคร – หนองคาย (ระยะที่ 1 ช่วงกรุงเทพมหานคร – นครราชสีมา)**

คณะรัฐมนตรีมีมติเห็นชอบ ดังนี้

1. เห็นชอบร่างสัญญา 2.2 ที่ปรึกษาควบคุมงานการก่อสร้าง (Construction Supervision Consultant Services Agreement) โครงการความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีนในการพัฒนาระบบรถไฟความเร็วสูงเพื่อเชื่อมโยงภูมิภาคช่วงกรุงเทพมหานคร – หนองคาย (ระยะที่ 1 ช่วงกรุงเทพมหานคร – นครราชสีมา) โดยให้ปรับกรอบวงเงินสัญญา 2.2 ที่ปรึกษาควบคุมงานการก่อสร้าง **จากเดิม** จำนวน 1,649.08 ล้านบาท **เป็น** จำนวน 3,500 ล้านบาท (รวมภาษีมูลค่าเพิ่มร้อยละ 7) โดยวิธีการปรับเกลี่ยจากค่าใช้จ่ายในส่วนอื่นเพื่อไม่ให้เกิดผลกระทบต่อวงเงินรวมของโครงการฯ จำนวน 179,412.21 ล้านบาท ตามที่คณะรัฐมนตรีได้อนุมัติไว้เมื่อวันที่ 11 กรกฎาคม 2560 ตามที่กระทรวงคมนาคม (คค.) เสนอ

2. ให้ คค. (การรถไฟแห่งประเทศไทย) กำกับ และบริหารการดำเนินโครงการฯ อย่างเคร่งครัด เพื่อให้กรอบวงเงินรวมของโครงการอยู่ภายใต้กรอบวงเงินรวมที่คณะรัฐมนตรีอนุมัติไว้เมื่อวันที่ 11 กรกาคม 2560

3. ให้ คค. และหน่วยงานที่เกี่ยวข้องเร่งรัดดำเนินการตามเงื่อนไขที่สำคัญตามมติคณะรัฐมนตรีเมื่อวันที่ 11 กรกฎาคม 2560 โดยเฉพาะในเรื่องการจัดตั้งองค์กรพิเศษและการถ่ายทอดเทคโนโลยีและองค์ความรู้

ทั้งนี้ การดำเนินการตามร่างสัญญาดังกล่าว คค. (การรถไฟแห่งประเทศไทย) จะต้องดำเนินการ ให้ถูกต้องเป็นไปตามคำสั่งหัวหน้าคณะรักษาความสงบแห่งชาติ ขั้นตอนของฎหมาย ระเบียบ และมติคณะรัฐมนตรี ที่เกี่ยวข้องต่อไปด้วย

|  |
| --- |
| **ต่างประเทศ** |

**11. เรื่อง ท่าทีไทยสำหรับการประชุมคณะกรรมการร่วมทางการค้า (JTC) ไทย – ภูฏาน ครั้งที่ 2**

คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

1. เห็นชอบท่าทีไทยสำหรับการประชุมคณะกรรมการร่วมทางการค้า (Joint Trade Committee: JTC) ไทย – ภูฏาน ครั้งที่ 2

2. หากในการประชุมดังกล่าว มีผลให้มีการตกลงเรื่องความร่วมมือด้านเศรษฐกิจการค้าในประเด็นอื่น ๆ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับภูฏาน โดยไม่มีการจัดทำเป็นความตกลงหรือหนังสือสัญญาขึ้นมา ให้ พณ. และผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

3. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายรับรองผลการประชุม JTC ไทย – ภูฏาน ครั้งที่ 2 รวมถึงเอกสารอื่น ๆ ที่เป็นผลจากการหารือขยายความร่วมมือเฉพาะด้าน (หากมี)

**สาระสำคัญของเรื่อง**

พณ.รายงานว่า

1. ไทยจะเป็นเจ้าภาพจัดการประชุมคณะกรรมการร่วมทางการค้า (JTC) ไทย – ภูฏาน ครั้งที่ 2 ในระหว่างวันที่ 30 – 31 สิงหาคม 2560 ณ กรุงเทพมหานคร โดยมีรัฐมนตรีว่าการกระทรวงพาณิชย์และรัฐมนตรีว่าการกระทรวงเศรษฐการของภูฏาน (H.E. LyonpoLekeyDorji) เป็นประธานร่วมการประชุม

2. การประชุม JTC ไทย – ภูฏาน ครั้งที่ 2 เป็นเวทีการประชุมหารือระดับรัฐมนตรีการค้า ซึ่งเกี่ยวข้องกับการกำหนดทิศทางความสัมพันธ์ทางการค้าและการลงทุนระหว่างไทยกับภูฏาน และแนวทางจัดทำความร่วมมือทางเศรษฐกิจที่ทั้งสองฝ่ายมีศักยภาพร่วมกันหรือเอื้อประโยชน์ต่อกัน อาทิ การค้า การลงทุน การท่องเที่ยว การเกษตร การพัฒนาสินค้าหัตถกรรมและการรักษาพยาบาล

3. ท่าทีไทยสำหรับการประชุม JTC ไทย – ภูฏาน ครั้งที่ 2 ประกอบด้วย1) ด้านการค้าและ การลงทุน 2) ความร่วมมือด้านการท่องเที่ยว 3) ความร่วมมือด้านการเกษตร 4) ความร่วมมือดานการพัฒนาสินค้าอุตสาหกรรม และ 5) การรักษาพยาบาลของชาวภูฏานในไทย

4. ภูฏานและไทยมีความสัมพันธ์อันดีต่อกันในหลายด้าน โดยมีความสัมพันธ์พิเศษกับไทยในระดับพระราชวงศ์ มีความเชื่อมโยงทางพุทธศาสตร์และวัฒนธรรมที่เสริมสร้างความสัมพันธ์ในระดับประชาชนทั้งสองประเทศ และมีความร่วมมือทางเศรษฐกิจระหว่างกัน การประชุม JTC ไทย – ภูฏาน ครั้งที่ 2 จะช่วยพัฒนาความสัมพันธ์และขยายโอกาสในการเพิ่มมูลค่าการค้าและการลงทุนระหว่างไทยกับภูฏาน รวมถึงการพัฒนาความร่วมมือในด้านต่าง ๆ ระหว่างกันให้เป็นรูปธรรมมากขึ้น

**12. เรื่อง การร่วมรับรองเอกสารในการประชุมรัฐมนตรีเศรษฐกิจอาเซียน (AEM) ครั้งที่ 49 และการประชุม อื่น ๆ ที่เกี่ยวข้อง**

คณะรัฐมนตรีมีมติรับทราบ เห็นชอบและอนุมัติตามที่กระทรวงพาณิชย์ (พณ.) เสนอ ดังนี้

1. รับทราบการประกาศความสำเร็จของการเจรจาจัดทำความตกลงการค้าเสรีอาเซียน-ฮ่องกง และความตกลงด้านการลงทุนอาเซียน-ฮ่องกง

2. เห็นชอบต่อเอกสารในการประชุมรัฐมนตรีเศรษฐกิจอาเซียน (ASEAN Economic Minister : AEM) ครั้งที่ 49 และการประชุมอื่น ๆ ที่เกี่ยวข้อง และหากมีความจำเป็นต้องปรับปรุงแก้ไขเอกสารดังกล่าวที่ไม่ใช่สาระสำคัญหรือไม่ขัดข้องต่อผลประโยชน์ของไทยให้ พณ. ดำเนินการได้โดยไม่ต้องขอความเห็นชอบจากคณะรัฐมนตรีอีกครั้ง

3. อนุมัติให้รัฐมนตรีว่าการกระทรวงพาณิชย์หรือผู้แทนที่ได้รับมอบหมายร่วมรับรองเอกสารดังกล่าว

**สาระสำคัญของเรื่อง**

พณ.รายงานว่า สาธารณรัฐฟิลิปปินส์จะเป็นเจ้าภาพจัดการประชุม AEM ครั้งที่ 49 และการประชุมอื่นๆ ที่เกี่ยวข้อง ระหว่างวันที่ 6-11 กันยายน 2560 ณ สาธารณรัฐฟิลิปปินส์ โดยในระหว่างการประชุมดังกล่าว รัฐมนตรีเศรษฐกิจอาเซียนซึ่งในส่วนของไทยคือรัฐมนตรีว่าการกระทรวงพาณิชย์ จะมีการรับรองเอกสารด้านเศรษฐกิจ จำนวน 14 ฉบับ ประกอบด้วย เอกสารที่เกี่ยวข้องกับการดำเนินงานภายในอาเซียน จำนวน 9 ฉบับ โดยมีสาระสำคัญเกี่ยวกับแผนปฏิบัติการเชิงยุทธศาสตร์ ด้านการอำนวยความสะดวกทางการค้าของอาเซียน ในช่วงระยะปี 2560-2568 กรอบการคุ้มครองผู้บริโภคในระดับสูง แผนงานการเสริมสร้างสมรรถนะด้านนโยบายและกฎหมายแข่งขันในภูมิภาคของอาเซียน ในช่วงปี 2560-2563 แนวทางการดำเนินการด้านพาณิชย์อิเล็กทรอนิกส์ของอาเซียน สำหรับช่วงปี 2560-2563 ขอบเขตการดำเนินการสำหรับการส่งเจ้าหน้าที่ด้านเศรษฐกิจไปประจำการที่คณะผู้แทนถาวรประจำอาเซียนของประเทศสมาชิกอาเซียน แนวคิดธุรกิจแบบมีส่วนร่วมของอาเซียนหรือการสร้างการมีส่วนร่วมและสร้างโอกาสทางเศรษฐกิจของกลุ่มธุรกิจรายย่อยที่เป็นฐานรากของเศรษฐกิจในห่วงโซ่มูลค่าและเครือข่ายการผลิต และเอกสารที่ AEM จะรับรองร่วมกับประเทศคู่เจรจาของอาเซียนจำนวน 5 ฉบับ โดยมีสาระสำคัญเกี่ยวกับร่างแถลงการณ์ร่วมระหว่างอาเซียนกับสาธารณรัฐประชาชนจีนว่าด้วยความร่วมมือในการเชื่อมโยงสาธารณูปโภคพื้นฐาน แผนกิจกรรมความร่วมมือภายใต้กรอบความตกลงด้านการค้าและการลงทุนระหว่างอาเซียนกับสหรัฐอเมริกา แผนความร่วมมือเพื่อกระชับความสัมพันธ์ทางเศรษฐกิจระหว่างอาเซียนกับประเทศบวกสาม (สาธารณรัฐประชาชนจีน ญี่ปุ่น และสาธารณรัฐเกาหลี) ในช่วงปี 2560-2561 แผนงานความร่วมมือด้านการค้าและการลงทุนระหว่างอาเซียนกับรัสเซีย

**13. เรื่อง ข้อตกลงการยอมรับร่วมรายสาขาว่าด้วยระบบการตรวจสอบและการให้การรับรองด้านสุขลักษณะอาหารสำหรับผลิตภัณฑ์อาหารสำเร็จรูปของอาเซียน (ASEAN Sectoral Mutual Recognition Arrangement for Inspection and Certification Systems on Food Hygiene for Prepared Foodstuff Products)**

คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

1. เห็นชอบและอนุมัติการลงนามข้อตกลงการยอมรับร่วมรายสาขาว่าด้วยระบบการตรวจสอบและการให้การรับรองด้านสุขลักษณะอาหารสำหรับผลิตภัณฑ์อาหารสำเร็จรูปของอาเซียน (ASEAN Sectoral Mutual Recognition Arrangement for Inspection and Certification Systems on Food Hygiene for Prepared Foodstuff Products)

2. มอบหมายให้รัฐมนตรีว่าการกระทรวงพาณิชย์หรือผู้ที่ได้รับมอบหมายเป็นผู้ลงนามในข้อตกลงฯ ในการประชุมรัฐมนตรีเศรษฐกิจอาเซียน ระหว่างวันที่ 4-10 กันยายน 2560 ทั้งนี้ หากมีความจำเป็นต้องปรับปรุงแก้ไขถ้อยคำที่มิใช่สาระสำคัญในข้อตกลงฯ มอบหมายให้ผู้ลงนามเป็นผู้ใช้ดุลยพินิจพิจารณาตามความเหมาะสมที่จะเป็นประโยชน์ต่อประเทศไทย และรายงานให้คณะรัฐมนตรีทราบต่อไป

3. มอบหมายให้กระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้รัฐมนตรีว่าการกระทรวงพาณิชย์หรือผู้ได้รับมอบหมายอื่นเป็นผู้ลงนามข้อตกลงฯ

**สาระสำคัญของการลงนามข้อตกลงการยอมรับร่วมรายสาขาว่าด้วยระบบการตรวจสอบและการให้การรับรองด้านสุขลักษณะอาหารสำหรับผลิตภัณฑ์อาหารสำเร็จรูปของอาเซียน (ASEAN Sectoral Mutual Recognition Arrangement for Inspection and Certification Systems on Food Hygiene for Prepared Foodstuff Products)** มีวัตถุประสงค์เพื่อกำหนดกรอบของประเทศสมาชิกอาเซียนในการยอมรับร่วมซึ่งกันและกันในระบบการตรวจสอบและการให้การรับรองด้านสุขลักษณะอาหารในอาเซียน ภายใต้พิกัดศุลกากร ตอนที่ 16-22 ซึ่งจะเป็นการอำนวยความสะดวกทางการค้า ลดความซ้ำซ้อน และเพิ่มการคุ้มครองผู้บริโภคในภูมิภาคอาเซียนให้มีประสิทธิภาพดียิ่งขึ้น โดยได้ผ่านการพิจารณาจากหน่วยงานที่เกี่ยวข้องและที่ประชุมคณะเจ้าหน้าที่อาวุโสเศรษฐกิจอาเซียนเมื่อเดือนพฤษภาคม 2560 แล้ว และจะมีการลงนามร่วมกันในการประชุมรัฐมนตรีเศรษฐกิจอาเซียน (AEM) ครั้งที่ 49 ซึ่งกำหนดจัดขึ้นระหว่างวันที่ 4-10 กันยายน 2560 ณ ประเทศฟิลิปปินส์

**14. เรื่อง โครงการปรับปรุงประสิทธิภาพการใช้พลังงานและการบรรเทาผลกระทบจากการเปลี่ยนแปลงสภาพภูมิอากาศในภาคการขนส่งทางบกของภูมิภาคอาเซียน ระยะที่ 2**

คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบร่างหนังสือแลกเปลื่ยนของฝ่ายอาเซียนและร่างความตกลงว่าด้วยการดำเนินโครงการปรับปรุงประสิทธิภาพการใช้พลังงานและการบรรเทาผลกระทบจากการเปลื่ยนแปลงสภาพภูมิอากาศในภาคการขนส่งทางบกของภูมิภาคอาเซียน ระยะที่ 2 (Energy Efficiency and Climate Change Mitigation in the Land Transport Sector of the ASEAN Region Phase II)

2. เห็นชอบให้เลขาธิการอาเซียนหรือผู้แทนเป็นผู้ลงนามในร่างหนังสือทั้ง 2 ฉบับดังกล่าว

**ร่างหนังสือแลกเปลื่ยนโครงการฯ ระยะที่ 2** มีวัตถุประสงค์เพื่อปรับปรุงยุทธศาสตร์และแผนปฏิบัติการในการเพิ่มประสิทธิภาพการใช้พลังงาน และลดการปล่อยมลพิษที่เกี่ยวกับการเปลื่ยนแปลงสภาพภูมิอากาศในภาคการขนส่งทางบกในภูมิภาคอาเซียน โดยรัฐบาลแห่งสหพันธ์สาธารณรัฐเยอรมนีจะจัดหาความช่วยเหลือให้กับโครงการฯ เป็นงินทั้งสิ้น 3,500,000 ยูโร ในรูปของบุคลากร ข้อมูล และความช่วยเหลือทางการเงินถ้าเหมาะสม รัฐบาลจะมอบหมายให้ GIZ ทำหน้าที่ดำเนินการโครงการ ส่วนอาเซียนจะเป็นหุ้นส่วนในการจัดการและการดำเนินการของโครงการฯ สำนักเลขาธิการอาเซียนจะต้องให้การสนับสนุนการดำเนินการของโครงการฯ ภายในอาเซียนโดย LTWG จะรับผิดชอบสำหรับการประสานงานการดำเนินการของโครงการฯ ร่วมกับ GIZ ซึ่งรายละเอียดของการดำเนินการของโครงการฯ และความช่วยเหลือและภาระผูกพันต่าง ๆ จะกำหนดไว้ในความตกลงว่าด้วยการดำเนินโครงการและงบประมาณ ซึ่งจะทำขึ้นระหว่าง GIZ กับอาเซียน และจะอยู่ใต้บังคับของกฎหมายและข้อบังคับที่ใช้บังคับได้อยู่ในสหพันธ์สาธารณรัฐเยอรมนี LTWG กับ GIZ จะร่วมกันร่างแผนงานโดยละเอียด

**15. เรื่อง ขออนุมัติการจัดทำและลงนามร่างความตกลงระหว่างองค์การการศึกษา วิทยาศาสตร์และวัฒนธรรมแห่งสหประชาชาติ (ยูเนสโก) และรัฐบาลไทย ว่าด้วยการจัดตั้งศูนย์ฝึกอบรมดาราศาสตร์นานาชาติ ณ จังหวัดเชียงใหม่ ราชอาณาจักรไทย ในฐานะศูนย์ประเภทที่ 2 ภายใต้ยูเนสโก**

คณะรัฐมนตรีมีมติเห็นชอบและอนุมัติตามที่ กระทรวงวิทยาศาสตร์และเทคโนโลยี (วท.) เสนอ ดังนี้

1. เห็นชอบร่างความตกลงระหว่างองค์การการศึกษา วิทยาศาสตร์และวัฒนธรรมแห่งสหประชาชาติ (ยูเนสโก) และรัฐบาลไทย ว่าด้วยการจัดตั้งศูนย์ศูนย์ฝึกอบรมดาราศาสตร์นานาชาติ ณ จังหวัดเชียงใหม่ ราชอาณาจักรไทย ในฐานะศูนย์ประเภทที่ 2 ภายใต้ยูเนสโก (United Nations Educational, Scientific and Cultural Organization : UNESCO ) ทั้งนี้ หากมีความจำเป็นต้องแก้ไขปรับปรุงถ้อยคำของร่างบันทึกข้อตกลงความร่วมมือดังกล่าวในส่วนที่มิใช่สาระสำคัญ หรือไม่ขัดต่อผลประโยชน์และนโยบายของไทย ให้ วท. หารือร่วมกับกรมสนธิสัญญาและกฎหมาย กระทรวงการต่างประเทศ (กต.) เพื่อพิจารณาดำเนินการในเรื่องนั้น ๆ แทนคณะรัฐมนตรี โดยไม่ต้องนำเสนอคณะรัฐมนตรีเพื่อพิจารณาอีกครั้ง

2. อนุมัติให้รัฐมนตรีว่าการกระทรวงวิทยาศาสตร์และเทคโนโลยีหรือผู้ที่ได้รับมอบหมายเป็นผู้ลงนามในร่างความตกลงดังกล่าว

**สาระสำคัญของการจัดตั้งศูนย์ มีวัตถุประสงค์ ดังนี้** 1) เพื่อฝึกอบรมให้แก่นักวิจัยรุ่นใหม่ ครู อาจารย์ นักเรียน นักศึกษา เพื่อเติมเต็มช่องว่างในการจัดการศึกษาและวิจัยทางด้านดาราศาสตร์และวิทยาศาสตร์ 2) พัฒนาศักยภาพทางดาราศาสตร์ที่มีประสิทธิภาพ 3) เสริมสร้างความเข้มแข็งด้านการวิจัยและวิชาการทางดาราศาสตร์ เป็นต้น

**ขอบข่ายการดำเนินงานของศูนย์ฯ** 1) ส่งเสริมบัณฑิตที่มีความประสงค์จะศึกษาต่อในระดับดุษฎีบัณฑิตทางด้านดาราศาสตร์และฟิสิกส์ดาราศาสตร์ 2) การถ่ายทอดและแบ่งปันองค์ความรู้สู่ครูผู้สอนจากภูมิภาคเอเชียตะวันออกเฉียงใต้ แอฟริกา อเมริกาใต้

**การสนับสนุนการดำเนินงาน** ยูเนสโกจะให้ความช่วยเหลือสำหรับกิจกรรมต่าง ๆ ตามที่เห็นสมควร (เช่น สนับสนุนผู้เชี่ยวชาญเฉพาะด้านจากยูเนสโก การแลกเปลี่ยนเจ้าหน้าที่ชั่วคราว) ส่วน **รัฐบาลไทย (ศูนย์)**สนับสนุนทางด้านทรัพยากรทั้งหมด (ทางด้านการเงิน หรือด้านอื่น ๆ ที่จำเป็นสำหรับการดำเนินการของศูนย์ฯ)

ทั้งนี้ **ศูนย์ฯ ดำเนินงานแยกเป็นอิสระจากยูเนสโก โดยยูเนสโกจะเป็นเพียงผู้สนับสนุนการดำเนินงานตามที่ศูนย์ฯ ร้องขอ**

**16. เรื่อง ขออนุมัติจัดทำและลงนามความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐเอลซัลวาดอร์ว่าด้วยการยกเว้นการตรวจลงตราสำหรับผู้ถือหนังสือเดินทางทูตและราชการ**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐเอลซัลวาดอร์ว่าด้วยการยกเว้นการตรวจลงตราสำหรับผู้ถือหนังสือเดินทางทูตและราชการ (Agreement between the Government of the Kingdom of Thailand and the Government of the Republic of El Salvador on Visa Exemption for Holders of Diplomatic and Official Passports)

2. อนุมัติให้รัฐมนตรีช่วยว่ากระทรวงการต่างประเทศลงนามในความตกลงตามข้อ 1 ระหว่างการเดินทางไปเข้าร่วมการประชุมรัฐมนตรีต่างประเทศของกรอบเวทีความร่วมมือระหว่างอาเชียตะวันออกกับลาตินอเมริกา ครั้งที่ 8 (8th Foreign Ministers’ Meeting of the Forum for East Asia-Latin America Cooperation: FEALACFMM 8)

3. มอบหมายให้ กต. จัดทำหนังสือมอบอำนาจเต็ม (Full Powers) ให้แก่ผู้ลงนาม (ตามข้อ 2)

4. หากมีความจำเป็นต้องแก้ไขปรับปรุงถ้อยคำของร่างความตกลงดังกล่าวในส่วนที่ไม่ใช่สาระสำคัญ เพื่อให้สอดคล้องกับผลประโยชน์และนโยบายของไทย ให้ กต. สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

**สาระสำคัญของร่างความความตกลงฯ** มีวัตถุประสงค์ เพื่อส่งเสริมความสัมพันธ์ฉันมิตรระหว่างสองประเทศเพื่ออำนวยความสะดวกในการแลกเปลี่ยนการเยือนระหว่างพลเมืองของสองประเทศด้วยการตกลงกันอย่างฉันมิตรบนพื้นฐานของหลักแห่งความเสมอภาคและหลักการต่างตอบแทน

ทั้งนี้ ความตกลงดังกล่าวจะช่วยส่งเสริมและอำนวยความสะดวกให้เจ้าหน้าที่รัฐของทั้งสองประเทศสามารถเดินทางเพื่อติดต่อประสานงานระหว่างกันได้สะดวกมากขึ้น โดยผู้ถือหนังสือเดินทางทูตและราชการของทั้งสองประเทศจะได้รับการยกเว้นการตรวจลงตราสำหรับการเดินทางเข้าไปยัง ออกจาก ผ่าน และพำนักในดินแดนของอีกฝ่าย ในกำหนดระยะเวลาไม่เกิน 90 วัน นับจากวันที่เดินทางเข้า โดยความตกลงฉบับนี้จะมีผลบังคับใช้โดยไม่มีกำหนดระยะเวลา จนกว่าจะบอกเลิกโดยแจ้งเป็นลายลักษณ์อักษร และในกรณีที่มีข้อพิพาทใด ๆ เกิดขึ้นจากการดำเนินการหรือใช้ความตกลงนี้จะได้รับการระงับอย่างฉันมิตรด้วยการเจรจาและการปรึกษาหารือระหว่างภาคีคู่สัญญา

**17. เรื่อง ร่างแผนปฏิบัติการร่วมว่าด้วยความร่วมมือเชิงยุทธศาสตร์ไทย - จีน ระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีน (พ.ศ. 2560 - 2564)**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างบันทึกวาจาและร่างแผนปฏิบัติการร่วมว่าด้วยความร่วมมือเชิงยุทธศาสตร์ ไทย – จีน ระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีน (พ.ศ. 2560 – 2564)

2. อนุมัติให้รัฐมนตรีว่าการกระทรวงการต่างประเทศหรือผู้ที่ได้รับมอบหมายเป็นผู้ลงนาม ในร่างบันทึกวาจาดังกล่าว

3. หากมีความจำเป็นต้องแก้ไขปรับปรุงร่างบันทึกวาจาและร่างแผนปฏิบัติการร่วมดังกล่าว ในส่วนที่มิใช่สาระสำคัญหรือไม่ขัดต่อผลประโยชน์ของไทยและไม่ขัดหลักการที่คณะรัฐมนตรีได้ให้ความเห็นชอบไว้ ให้ กต. สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

**สาระสำคัญของร่างบันทึกวาจาและร่างแผนปฏิบัติการร่วมฯ มีดังนี้**

1. **ร่างบันทึกวาจา (Proces Verbal)** เป็นการสรุปเจตนารมณ์ของทั้งสองฝ่ายที่มุ่งส่งเสริมและกระชับมิตรภาพและความเป็นหุ้นส่วนเชิงยุทธศาสตร์อย่างรอบด้านระหว่างกันในความร่วมมือทุกสาขาและทุกระดับเพื่อนำไปสู่การประกาศใช้แผนปฏิบัติการร่วมฯ (พ.ศ. 2560 – 2564)

2. **ร่างแผนปฏิบัติการร่วมฯ** ยังคงมีสาระสำคัญของแผนปฏิบัติการร่วมฯ ฉบับที่ 2 โดยทั้งสองฝ่ายเห็นพ้องให้ขยายสาขาความร่วมมือเพิ่มเติม 3 สาขา ตามข้อเสนอของส่วนราชการที่เกี่ยวข้อง คือ สาขาความปลอดภัยและอาชีวอนามัยของแรงงาน สาขาทรัพยากรธรรมชาติและสิ่งแวดล้อม และสาขาสื่อและประชาสัมพันธ์ รวมเป็น 20 สาขา ประกอบด้วย 1. ด้านการเมือง 2. ด้านการทหาร 3. ด้านความมั่นคง 4. เศรษฐกิจและการค้า 5. การลงทุน 6. การเงินและการธนาคาร 7. เกษตรกรรม 8. อุตสาหกรรม 9. คมนาคมและโครงสร้างพื้นฐาน 10. พลังงาน 11. การท่องเที่ยว 12. วัฒนธรรม 13. การศึกษา 14. สาธารณสุข 15. ความปลอดภัยและอาชีวอนามัยของแรงงาน 16. วิทยาศาสตร์เทคโนโลยี และนวัตกรรม17. ทรัพยากรธรรมชาติและสิ่งแวดล้อม 18. เทคโนโลยีสารสนเทศและการสื่อสาร 19. สื่อและประชาสัมพันธ์ 20. ความร่วมมือในระดับภูมิภาคและพหุภาคี

**18. เรื่อง ร่างบันทึกความเข้าใจว่าด้วยความร่วมมือในกรอบเส้นทางเศรษฐกิจสายไหมและเส้นทางสายไหมทางทะเลแห่งศตวรรษที่ 21 (MoU on Cooperation within the Framework of Silk Road Economic Belt and the 21st Century Maritime Silk Road initiative)**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างบันทึกความเข้าใจว่าด้วยความร่วมมือในกรอบเส้นทางเศรษฐกิจสายไหมและ

เส้นทางสายไหมทางทะเลแห่งศตวรรษที่ 21 และหากมีความจำเป็นต้องแก้ไขปรับปรุงเอกสารดังกล่าว ในส่วนที่มิใช่สาระสำคัญหรือไม่ขัดต่อผลประโยชน์ของไทยและไม่ขัดหลักการที่คณะรัฐมนตรีได้ให้ความเห็นชอบไว้ ให้ กต. สามารถดำเนินการได้ โดยไม่ต้องนำเสนอคณะรัฐมนตรีพิจารณาอีกครั้ง

1. อนุมัติให้รัฐมนตรีว่าการกระทรวงการต่างประเทศ หรือผู้ที่ได้รับมอบหมายเป็นผู้ลงนามใน

ร่างบันทึกความเข้าใจดังกล่าว

**ร่างบันทึกความเข้าใจฯ มีสาระสำคัญ** เป็นการมุ่งเน้นการส่งเสริมความร่วมมือด้านความเชื่อมโยงของแนวเขตเศรษฐกิจระหว่างกันในทุกด้าน ได้แก่ (1) ด้านนโยบาย (2) ด้านการอำนวยความสะดวก (3) ด้านการค้าแบบต่อเนื่อง (4) ด้านการรวมกลุ่มทางการเงิน และ (5) ด้านการปฏิสัมพันธ์ระหว่างประชาชน โดยผ่านกลไกการแลกเปลี่ยนการเยือนของผู้แทนระดับสูงระหว่างภาครัฐและภาคเอกชนที่มีอยู่จัดตั้งเวที เพื่อแลกเปลี่ยนข้อมูลระหว่างกัน การทำวิจัยร่วม การแลกเปลี่ยนบุคลากรและการฝึกอบรม เป็นต้น ทั้งนี้ ร่างบันทึกความเข้าใจฯ จะไม่ผูกมัดทางกฎหมายสำหรับคู่เจรจา เนื่องจากเป็นเพียงการแสดงเจตนารมณ์ร่วมกันในการขับเคลื่อนความคิดริเริ่มทางเศรษฐกิจสายไหมไปข้างหน้าและจะมีผลบังคับใช้ 5 ปี (ต่ออายุโดยอัตโนมัติอีก 5 ปี หากไม่มีการส่งคำบอกเลิกเป็นลายลักษณ์อักษรจากอีกฝ่ายหนึ่ง)

**19. เรื่อง การประชุมรัฐมนตรีต่างประเทศความร่วมมือลุ่มน้ำโขงกับสาธารณรัฐเกาหลี ครั้งที่ 7**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบในหลักการต่อร่างแผนปฏิบัติการความร่วมมือลุ่มน้ำโขงกับสาธารณรัฐเกาหลี

ปี 2560 – 2563 และร่างถ้อยแถลงประธานร่วมการประชุมรัฐมนตรีต่างประเทศความร่วมมือลุ่มน้ำโขงกับสาธารณรัฐเกาหลี ครั้งที่ 7 และหากมีความจำเป็นต้องปรับปรุงแก้ไขร่างเอกสารดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องนำเสนอต่อคณะรัฐมนตรีเพื่อพิจารณาอีกครั้ง

1. อนุมัติให้รัฐมนตรีว่าการกระทรวงการต่างประเทศ หรือผู้ที่ได้รับมอบหมายให้เป็นหัวหน้า

คณะผู้แทนไทยเข้าร่วมการประชุมรัฐมนตรีต่างประเทศความร่วมมือลุ่มน้ำโขงกับสาธารณรัฐเกาหลี ครั้งที่ 7 เป็นผู้ร่วมให้การรับรองร่างเอกสารดังกล่าว

**สาระสำคัญของแผนปฏิบัติการความร่วมมือลุ่มน้ำโขงกับสาธารณรัฐเกาหลี**

**ปี 2560 – 2563** เป็นระบุรายการกิจกรรมและโครงการซึ่งจะมีการดำเนินการต่อไป ในช่วง 3 ปีข้างหน้า เพื่อการบรรลุวิสัยทัศน์และเป้าหมายที่ระบุไว้ในปฏิญญาแม่น้ำฮันเพื่อสถาปนาความเป็นหุ้นส่วนที่ครอบคลุมเพื่อความเจริญรุ่งเรืองร่วมกันของลุ่มน้ำโขงกับสาธารณรัฐเกาหลี ซึ่งคณะรัฐมนตรีมีมติเห็นชอบแล้ว 16 ม.ค. 58 รวมทั้งระบุข้อเสนอแนะแนวทางการปรับปรุงประสิทธิภาพของกองทุนและโครงการความร่วมมือลุ่มน้ำโขงกับสาธารณรัฐเกาหลี โดยแผนปฏิบัติการดังกล่าวระบุถึงความร่วมมือในสาขาต่าง ๆ ดังนี้ 1. โครงสร้างพื้นฐาน 2. เทคโนโลยีสารสนเทศและการสื่อสาร 3. การเติบโตสีเขียว 4. การพัฒนาทรัพยากรน้ำ 5. การเกษตรและการพัฒนาชนบท 6. การพัฒนาทรัพยากรมนุษย์ และ 7. กองทุนความร่วมมือลุ่มน้ำโขงกับสาธารณรัฐเกาหลี

**20. เรื่อง การเข้าร่วมประชุมระหว่างผู้นำกลุ่มประเทศ BRICS กับประเทศตลาดเกิดใหม่และประเทศกำลังพัฒนาของนายกรัฐมนตรี**

คณะรัฐมนตรีรับทราบร่างถ้อยแถลงของประธานสำหรับการประชุมประเทศตลาดเกิดใหม่และประเทศกำลังพัฒนา (Emerging Markets and Developing Countries Dialogue : EMDCD) ตามที่กระทรวงการต่างประเทศ (กต.) เสนอ และหากมีความจำเป็นต้องแก้ไขปรับปรุงร่างเอกสารข้างต้นโดยไม่ส่งผลกระทบต่อสาระสำคัญหรือไม่ขัดต่อผลประโยชน์ของประเทศไทย ให้ กต. สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

**สาระสำคัญของร่างถ้อยของประธานฯ** เป็นการแสดงเจตนารมณ์ทางการเมืองของผู้นำของประเทศที่เข้าร่วมการประชุมระหว่างผู้นำกลุ่มประเทศ BRICS กับประเทศตลาดเกิดใหม่และประเทศกำลังพัฒนา เพื่อส่งเสริมความร่วมมือระหว่างกันในด้านต่าง ๆ ที่เกี่ยวกับความสัมพันธ์ระหว่างประเทศที่มีผลผูกพันทางนโยบาย โดยเฉพาะการสนับสนุนข้อเสนอของจีนเกี่ยวกับความร่วมมือ “BRICS plus”

**21. เรื่อง ขอความเห็นชอบต่อร่างถ้อยแถลงรัฐมนตรีแรงงานอาเซียนในการพัฒนาความปลอดภัยและ**

**อาชีวอนามัยเพื่อการเจริญเติบโตทางเศรษฐกิจที่ยั่งยืน**

คณะรัฐมนตรีมีมติเห็นชอบ ตามที่กระทรวงแรงงาน (รง.) เสนอ ดังนี้

1. เห็นชอบต่อร่างถ้อยแถลงรัฐมนตรีแรงงานอาเซียนในการพัฒนาความปลอดภัยและ

อาชีวอนามัยเพื่อการเจริญเติบโตทางเศรษฐกิจที่ยั่งยืน

2. หากมีความจำเป็นต้องแก้ไขปรับปรุงร่างถ้อยแถลงฯ ในส่วนที่ไม่เป็นสาระสำคัญหรือไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ รง. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีกครั้ง

3. ให้รัฐมนตรีว่าการกระทรวงแรงงานหรือผู้แทนที่ได้รับมอบหมายร่วมรับรองและลงนามในร่างถ้อยแถลงดังกล่าว

**สาระสำคัญของ**ร่างถ้อยแถลงดังกล่าวเป็นการแสดงเจตนารมณ์ของประเทศสมาชิกอาเซียนที่ตระหนักถึงความสำคัญด้านความปลอดภัยและอาชีวอนามัย รวมถึงสนับสนุนให้ประเทศสมาชิกอาเซียน ดำเนินงานตามหลักกฎหมายระหว่างประเทศ ได้แก่ อนุสัญญาองค์การแรงงานระหว่างประเทศ ฉบับที่ 187 ว่าด้วยกรอบเชิงส่งเสริมการดำเนินงานความปลอดภัยและอาชีวอนามัย ค.ศ. 2006 โดยจะร่วมกันดำเนินการต่าง ๆ เช่น 1) สร้างเสริมสมรรถนะด้านการตรวจกำกับดูแล ด้านความปลอดภัยและอาชีวอนามัยให้กับหน่วยงานและพนักงาน 2) ส่งเสริมด้านการจัดการความเสี่ยงในการทำงานในภูมิภาคอาเซียน 3) แบ่งปันประสบการณ์ แนวปฏิบัติที่ดี และองค์ความรู้ด้านความปลอดภัยและอาชีวอนามัยผ่านการประชุมต่าง ๆ เช่น การจัดประชุมวิชาการของเครือข่าย ASEAN – OSHNET ที่จัดขึ้นเป็นประจำทุกปี เพื่อให้บรรลุตามกรอบวาระการพัฒนาที่ยั่งยืนขององค์การสหประชาชาติ ค.ศ. 2030 และสอดคล้องกับวิสัยทัศน์เสาสังคมและวัฒนธรรม ค.ศ. 2025 ของประชาคมอาเซียน

|  |
| --- |
| **แต่งตั้ง** |

**22. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงแรงงาน)**

คณะรัฐมนตรีมีมติอนุมัติตามที่กระทรวงแรงงานเสนอแต่งตั้ง **พันตำรวจตรีหญิง รมยง สุรกิจบรรหาร** รองเลขาธิการสำนักงานประกันสังคม ให้ดำรงตำแหน่ง ที่ปรึกษาวิชาการแรงงาน (นักวิชาการแรงงานทรงคุณวุฒิ) สำนักงานปลัดกระทรวง กระทรวงแรงงาน ตั้งแต่วันที่ 19 มิถุนายน 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นางสุณี วงศ์คงคาเทพ** ทันตแพทย์เชี่ยวชาญ (ด้านทันตสาธารณสุข) กลุ่มพัฒนาการคุ้มครองผู้บริโภคด้านทันตสุขภาพ สำนักทันตสาธารณสุข กรมอนามัย ให้ดำรงตำแหน่ง ทันตแพทย์ทรงคุณวุฒิ (ด้านทันตสาธารณสุข) กรมอนามัย กระทรวงสาธารณสุข ตั้งแต่วันที่ 2 พฤศจิกายน 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์ ดังนี้

1. **นางปิยนุช วุฒิสอน** ผู้อำนวยการสำนักพัฒนาฐานข้อมูลและตัวชี้วัดภาวะสังคม สำนักงานคณะกรรมการพัฒนาการเศรษฐกิจและสังคมแห่งชาติ ดำรงตำแหน่ง ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ) สำนักงานคณะกรรมการพัฒนาการเศรษฐกิจและสังคมแห่งชาติ ตั้งแต่วันที่ 29 ธันวาคม 2559

2. **นางธิดา พัทธธรรม** ผู้อำนวยการสำนักวิเคราะห์โครงการลงทุนภาครัฐ สำนักงานคณะกรรมการพัฒนาการเศรษฐกิจและสังคมแห่งชาติ ดำรงตำแหน่ง ที่ปรึกษาด้านนโยบายและแผนงาน (นักวิเคราะห์นโยบายและ

แผนทรงคุณวุฒิ) สำนักงานคณะกรรมการพัฒนาการเศรษฐกิจและสังคมแห่งชาติ ตั้งแต่วันที่ 16 มีนาคม 2560

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**25. เรื่อง สหภาพยุโรปเสนอขอแต่งตั้งเอกอัครราชทูตหัวหน้าคณะผู้แทนสหภาพยุโรปประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติตามที่ได้รับแจ้งจากสำนักงานคณะผู้แทนสหภาพยุโรปประจำประเทศไทยว่า สหภาพยุโรปมีความประสงค์ขอแต่งตั้ง **นายปีร์กะ ตาปีโอละ** (Mr. PirkkaTapiola) ให้ดำรงตำแหน่ง เอกอัครราชทูตหัวหน้าคณะผู้แทนสหภาพยุโรปประจำประเทศไทย คนใหม่ โดยมีถิ่นพำนัก ณ กรุงเทพมหานคร สืบแทน นายเคซุส มีเกล ซันซ์ เอสโกรีอวยลา (Mr. Jesús Miguel Sanz Escorihuela) ตามที่กระทรวง การต่างประเทศเสนอ

**26. เรื่อง รัฐบาลสหพันธ์สาธารณรัฐบราซิลเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสหพันธ์สาธารณรัฐบราซิลประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสหพันธ์สาธารณรัฐบราซิลมีความประสงค์ขอแต่งตั้ง **นางอานา ลูซี เชนเทิล กาบรัล เพเทอร์เซิน** (Mrs. Ana Lucy Gentil Cabral Petersen) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสหพันธ์สาธารณรัฐบราซิลประจำประเทศไทย คนใหม่ โดยมีถิ่นพำนัก ณ กรุงเทพมหานคร สืบแทน นายฆิลเบร์โต ฟอนเซกา กีมาไรซ์ เด โมว์รา (Mr. Gilberto Fonseca Guimarães de Moura) ตามที่กระทรวงการต่างประเทศเสนอ

**27. เรื่อง รัฐบาลสาธารณรัฐประชาธิปไตยประชาชนลาวเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐประชาธิปไตยประชาชนลาวประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐประชาธิปไตยประชาชนลาวมีความประสงค์ขอแต่งตั้ง **นายแสง สุขะทิวง** (Mr. Seng Soukhathivong) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐประชาธิปไตยประชาชนลาวประจำประเทศไทย คนใหม่ โดยมีถิ่นพำนัก ณ กรุงเทพมหานคร สืบแทน นายหลี บุนค้ำ (Mr. Ly Bounkham) ตามที่กระทรวงการต่างประเทศเสนอ

**28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)**

คณะรัฐมนตรีมีมติอนุมัติตามที่กระทรวงแรงงานเสนอแต่งตั้งข้าราชการพลเรือนสามัญ สังกัดกระทรวงแรงงาน ให้ดำรงตำแหน่งประเภทบริหารระดับสูง จำนวน 4 ราย ดังนี้

1. **นายสุทธิ สุโกศล** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมพัฒนาฝีมือแรงงาน

2. **นางเพชรรัตน์ สินอวย** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

3. **นายวิวัฒน์ ตังหงส์** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

4. **นายสมเกียรติ บุญทอง** ที่ปรึกษากฎหมาย (นิติกรทรงคุณวุฒิ) สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการและสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **นางสาวดุริยา อมตวิวัฒน์** ศึกษาธิการภาค สำนักงานศึกษาธิการภาค 13 (อุบลราชธานี) สำนักงานปลัดกระทรวง ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงศึกษาธิการ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงอุตสาหกรรม)**

คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้งข้าราชการพลเรือนสามัญ สังกัดกระทรวงอุตสาหกรรม ให้ดำรงตำแหน่งประเภทบริหารระดับสูง จำนวน 5 ราย ดังนี้

1. **นายกอบชัย สังสิทธิสวัสดิ์** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมส่งเสริมอุตสาหกรรม

2. **นายสมบูรณ์ ยินดียั่งยืน** อธิบดีกรมอุตสาหกรรมพื้นฐานและการเหมืองแร่ ดำรงตำแหน่ง รองปลัดกระทรวง สำนักงานปลัดกระทรวง

3. **นายณัฐพล รังสิตพล** ผู้ตรวจราชการกระทรวง สำนักงานปลัดกระทรวง ดำรงตำแหน่ง เลขาธิการสำนักงานมาตรฐานผลิตภัณฑ์อุตสาหกรรม

4. **นายทองชัย ชวลิตพิเชฐ** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

5. **นายอภิจิณ โชติกเสถียร** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

ตั้งแต่วันที่ 1 ตุลาคม 2560 เพื่อสับเปลี่ยนหมุนเวียนและทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**31. เรื่อง การแต่งตั้งผู้อำนวยการองค์การอุตสาหกรรมป่าไม้**

คณะรัฐมนตรีมีมติอนุมัติตามที่รัฐมนตรีว่าการกระทรวงทรัพยากรธรรมชาติและสิ่งแวดล้อมเสนอแต่งตั้ง **นางพรเพ็ญ วรวิลาวัณย์** ดำรงตำแหน่งผู้อำนวยการองค์การอุตสาหกรรมป่าไม้ (อ.อ.ป.) โดยให้มีผลตั้งแต่วันที่ลงนามในสัญญาจ้างเป็นต้นไป แต่ไม่ก่อนวันที่คณะรัฐมนตรีมีมติ และให้ นางพรเพ็ญ วรวิลาวัณย์ ลาออกจากการเป็นพนักงานรัฐวิสาหกิจก่อนลงนามในสัญญาจ้างด้วย

**32. เรื่อง แต่งตั้งกรรมการผู้ทรงคุณวุฒิในคณะกรรมการนโยบายการจัดซื้อจัดจ้างและการบริหารพัสดุภาครัฐ**

คณะรัฐมนตรีมีมติอนุมัติตามที่กระทรวงการคลังเสนอแต่งตั้งกรรมการผู้ทรงคุณวุฒิในคณะกรรมการนโยบายการจัดซื้อจัดจ้างและการบริหารพัสดุภาครัฐ จำนวน 5 คน ตามมาตรา 20 (3) แห่งพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 ดังนี้

1. นายกมล ตรรกบุตร กรรมการผู้ทรงคุณวุฒิจากสภาวิศวกร

2. พลอากาศตรี หม่อมหลวงประกิตติ เกษมสันต์ กรรมการผู้ทรงคุณวุฒิจากสภาสถาปนิก

3. นายเทพ วงษ์วานิช กรรมการผู้ทรงคุณวุฒิจากสภาหอการค้าแห่งประเทศไทย

4. นายนิกร สุศิริวัฒนนนท์ กรรมการผู้ทรงคุณวุฒิจากสภาอุตสาหกรรมแห่งประเทศไทย

5. นายประมนต์ สุธีวงศ์ กรรมการผู้ทรงคุณวุฒิ ผู้มีความรู้ ความเชี่ยวชาญด้านวิศวกรรม

ทั้งนี้ ตั้งแต่วันที่ 29 สิงหาคม 2560 เป็นต้นไป

**33. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการองค์การส่งเสริมกิจการโคนมแห่งประเทศไทย**

คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้งประธานกรรมการและกรรมการผู้ทรงคุณวุฒิในคณะกรรมการองค์การส่งเสริมกิจการโคนมแห่งประเทศไทย รวม 4 คน แทนประธานกรรมการและกรรมการผู้ทรงคุณวุฒิเดิมที่ดำรงตำแหน่งครบวาระสามปีแล้ว เมื่อวันที่ 23 กรกฎาคม 2560 ดังนี้

1. นายศักดิ์ชัย ศรีบุญซื่อ (เป็นบุคคลในบัญชีรายชื่อกรรมการรัฐวิสาหกิจฯ) ประธานกรรมการ

2. นายวิทวัส ชัยปาณี กรรมการผู้ทรงคุณวุฒิ

3. นายพงศ์กานต์ หงสกุล กรรมการผู้ทรงคุณวุฒิ

4. รองศาสตราจารย์ปัทมาวดี โพชนุกูล (เป็นบุคคลในบัญชีรายชื่อกรรมการรัฐวิสาหกิจฯ) กรรมการผู้ทรงคุณวุฒิ

ทั้งนี้ ตั้งแต่วันที่ 29 สิงหาคม 2560 เป็นต้นไป

**34. เรื่อง ขอรับโอนข้าราชการเพื่อแต่งตั้งให้ดำรงตำแหน่งผู้ตรวจราชการสำนักนายกรัฐมนตรี**

คณะรัฐมนตรีมีมติอนุมัติตามที่สำนักงานปลัดสำนักนายกรัฐมนตรีเสนอขอรับโอน **พันตำรวจโท พงศ์พร พราหมณ์เสน่ห์** ผู้อำนวยการสำนักงานพระพุทธศาสนาแห่งชาติ มาแต่งตั้งให้ดำรงตำแหน่งผู้ตรวจราชการสำนักนายกรัฐมนตรี สำนักงานปลัดสำนักนายกรัฐมนตรี สำนักนายกรัฐมนตรี เพื่อประโยชน์แก่ทางราชการและทดแทนตำแหน่งที่ว่าง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**35. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักงบประมาณ (นักบริหารสูง) ทดแทนข้าราชการที่ลาออกจากราชการ**

คณะรัฐมนตรีมีมติอนุมัติตามที่สำนักงบประมาณเสนอแต่งตั้ง **นางสาวอมรวดี จักรไพวงศ์**  ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) ให้ดำรงตำแหน่งรองผู้อำนวยการสำนักงบประมาณ (นักบริหารสูง) แทนตำแหน่งที่ว่าง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**36. เรื่อง การแต่งตั้งข้าราชการให้ดำรงตำแหน่งประเภทบริหาร ระดับสูง (กระทรวงศึกษาธิการ)**

คณะรัฐมนตรีมีมติอนุมัติตามที่กระทรวงศึกษาธิการเสนอปรับย้ายข้าราชการ เพื่อเป็นการสับเปลี่ยนหมุนเวียนงาน จำนวน 2 ราย และแต่งตั้งให้ดำรงตำแหน่งสูงขึ้น จำนวน 1 ราย รวมทั้งสิ้น 3 ราย ดังนี้

1. **ย้าย นายชัยพฤกษ์ เสรีรักษ์** ปลัดกระทรวงศึกษาธิการ ให้ดำรงตำแหน่งเลขาธิการสภาการศึกษา

2. **ย้าย นายการุณ สกุลประดิษฐ์** เลขาธิการคณะกรรมการการศึกษาขั้นพื้นฐาน ให้ดำรงตำแหน่งปลัดกระทรวงศึกษาธิการ

3. **แต่งตั้ง นายบุญรักษ์ ยอดเพชร** รองเลขาธิการคณะกรรมการการศึกษาขั้นพื้นฐาน ให้ดำรงตำแหน่งเลขาธิการคณะกรรมการการศึกษาขั้นพื้นฐาน

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**37. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ**

คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอให้กรรมการผู้ช่วยรัฐมนตรี ซึ่งจะครบวาระการดำรงตำแหน่ง 1 ปีในเดือนกันยายน 2560 คงอยู่ปฏิบัติหน้าที่อีกหนึ่งวาระ จำนวน 5 ราย ดังนี้

1. พลตำรวจโท วรศักดิ์ นพสิทธิพร ผู้ช่วยรัฐมนตรีประจำสำนักนายกรัฐมนตรี

2. นายธวัช สุนทราจารย์ ผู้ช่วยรัฐมนตรีประจำกระทรวงสาธารณสุข

3. พลเอก เจริญ นพสุวรรณ ผู้ช่วยรัฐมนตรีประจำกระทรวงแรงงาน

4. พลเอก ปัฐมพงศ์ ประถมภัฏ ผู้ช่วยรัฐมนตรีประจำกระทรวงเกษตรและสหกรณ์

5. นายวินิจฉัย แจ่มแจ้ง ผู้ช่วยรัฐมนตรีประจำกระทรวงพาณิชย์

โดยให้ลำดับที่ 1-4 มีผลตั้งแต่วันที่ 17 กันยายน 2560 และลำดับที่ 5 มีผลตั้งแต่

วันที่ 21 กันยายน 2560

-------------------------------------------------------